刘基
感时述事（十首）
五谿旧三苗，蛇蚓相杂处。
其人近禽兽，巢穴依险阻。
起居任情欲，斗狠竞爪距。
况能识君臣，且不顾子父。
所以称为凶，分北劳舜禹。
先朝慎羁縻，罔俾来中土。
胡为倏而至，驰骤如风雨。
见贼但趑趄，逢民辄俘虏。
腰缠皆金银，衣被俱绣组。
所过恶少年，改服投其伍。
农家劫掠尽，何人种禾黍。
盗贼有根源，厥咎由官府。
任将匪能贤，败衄乃自取。
奇材何代无，推诚即心膂。
谁哉倡此计，延寇入堂宇。
割鼻救眼睛，于身竟奚补。
浙西耕桑地，百载安生聚。
自从甲兵兴，征敛空轴杼。
疲氓真可怜，忍令饲豺虎。
追忆至元年，忧来伤肺腑。¤